TMT:ราคาเหล็กขึ้นหนุนกำไร 1H59แนะนำซื้อราคาเป้าหมาย 13.00 บ.
ผลประกอบการ ไตรมาส 2/59 ยังโตแกร่ง 50-70%เทียบช่วงเดียวกันของปีก่อน แต่อ่อนลง เทียบไตรมาสก่อนหน้า อุปทานที่ค่อนข้างตึงตัวในประเทศ ทำให้ราคาเหล็กไม่อ่อนลงรุนแรง ผลิตภัณฑ์ที่หลากหลาย บริการครบวงจร และส่งมอบสินค้าได้ดี ทำให้ TMT เติบโตสวนตลาดได้ แนะนำซื้อ ให้ราคาพื้นฐาน 13 บาท คาด Dividend Yield ปีนี้ 9.4% (จ่ายปีละ 1 ครั้ง)
25 พ.ค. 2559

บล.ดีบีเอสฯ ระบุในบทวิเคราะห์วันนี้ (25 พ.ค.) ว่า บริษัท ค้าเหล็กไทย จำกัด (มหาชน) หรือ TMT ราคาเหล็กยังปรับขึ้นต่อในเดือนเม.ย.-พ.ค.59 โดยราคาขายของ TMT ปรับขึ้นราว 10% จากเฉลี่ยในไตรมาส 1/59 แต่ราคาเดือนมิ.ย.59 มีแนวโน้มอ่อนลงหลังจากราคาเหล็กจีนและโลกลดลง, มีการนำเข้าเหล็กเพิ่มขึ้น และดีลเลอร์ในประเทศซื้อเหล็กน้อยลงเพราะเก็บสต็อกไว้ได้มากพอควรแล้ว ยังผลให้ราคาขายเฉลี่ยของทั้ง ไตรมาส 2/59 คาดว่าจะเพิ่มขึ้น 8% เทียบไตรมาสก่อนหน้า เป็นประมาณ 20.5 บาท/กก. (จาก 18.9 บาท/กก.ใน ไตรมาส 1/59)
ปริมาณขายใน ไตรมาส 2/59 อ่อนลง เทียบไตรมาสก่อนหน้า โดยประเมินไว้เบื้องต้นที่ 1.45 แสนตัน (-13%เทียบไตรมาสก่อนหน้า, +4%เทียบช่วงเดียวกันของปีก่อน) เพราะดีลเลอร์ซื้อน้อยลง (ปริมาณขายให้กับดีลเลอร์คิดเป็น 41% ของยอดขายทั้งหมดของ TMT ใน ไตรมาส 1/59) ขณะที่อุปสงค์โดยรวมอยู่ในระดับทรงตัว รวมทั้งมีวันหยุดยาวในเดือนเม.ย.และพ.ค.ด้วย
มาร์จิ้นและกำไรสุทธิช่วง ไตรมาส 2/59 ยังอยู่ในระดับสูงกว่าปกติ แต่น้อยกว่า ไตรมาส 1/59 ทั้งนี้เราประมาณการว่าอุปสงค์และราคาเหล็กที่อ่อนตัวลงในเดือนมิ.ย.59 ทำให้มาร์จิ้นเฉลี่ยของช่วง ไตรมาส 2/59 ลดลงเป็นประมาณ 11-12% จาก 14.7% ใน ไตรมาส 1/59 แต่ก็ยังสูงกว่าภาวะปกติที่ 7-8% อย่างมาก และทำให้กำไรสุทธิ ไตรมาส 2/59 จะยังแข็งแกร่งที่ประมาณ 160-180 ล้านบาท เติบโตราว 50-70%เทียบช่วงเดียวกันของปีก่อน แต่จะลดลงจาก 279 ล้านบาทในงวด ไตรมาส 1/59
แนวโน้มอุตสาหกรรมช่วง 2H59 คาดว่าราคาเฉลี่ยจะอ่อนลงจากครึ่งหลังปี 59 แต่ไม่รุนแรง เนื่องจากอุตสาหกรรมยังมีปัญหาอุปทานตึงตัวเป็นระยะๆ เนื่องจากผู้ประกอบการรายใหญ่ยังผลิตได้ไม่เต็มที่และไม่ค่อยเสถียรนัก ขณะเดียวกันการนำเข้าเหล็กก็ทำได้น้อยเพราะกำลังอยู่ในช่วงพิจารณาไต่สวนอัตราค่าธรรมเนียมตอบโต้การทุ่มตลาด (Anti-dumping duty) การนำเข้าเหล็กจากหลายประเทศ เช่น บราซิล, อิหร่าน, อียิปต์ เป็นต้น ผู้นำเข้าจึงไม่กล้าเสี่ยงนำเข้ามากในช่วงนี้
อุปสงค์เหล็กในประเทศปี 59 มีแนวโน้มอ่อนลงต่อ แต่ TMT สามารถโตสวนตลาดได้ ซึ่งเป็นผลจากการที่บริษัทมีสินค้าที่หลากหลาย มีบริการครบวงจร และส่งมอบสินค้าให้กับลูกค้าได้ต่อเนื่อง ไม่ขาดหายไปแม้ในช่วงที่เหล็กตึงตัวมากๆ เราคาดว่าปริมาณขายปี 59 จะเติบโต 15% เป็น 6.5 แสนตัน (เป้าหมายบริษัทอยู่ที่ 6.6 แสนตัน)
แนะนำซื้อคาดการณ์กำไรสุทธิปี 59 เติบโตก้าวกระโดด 76% เป็น 565 ล้านบาท (EPS : 1.3 บาท/หุ้น) เนื่องจากปริมาณขายที่เพิ่มขึ้นและอัตรากำไรขั้นต้นที่สูงมากในช่วงครึ่งหลังปี 59 เราประมาณการเงินปันผลปีนี้ของ TMT ไว้ที่ 1.00 บาท/หุ้น (ให้ Payout ratio 77% ลดลงจากปี 58 ที่ 88%) ซึ่งคิดเป็น Dividend Yield ปีนี้สูงถึง 9.4% (จ่ายปีละ 1 ครั้ง) ประเมินราคาพื้นฐานไว้ที่ 13 บาท อิงกับ P/E ปี  59 ที่ 10 เท่า